《题璚林积雪图送张宇初真人归龙虎山》
明代·杨士奇

北风十日雪，大地气严凝。江湖千里断行迹，温泉火井皆为冰。

盘盘龙虎山，岧峣出尘表。势并匡庐近斗牛，叠巘重崖隔深窕。

向来积雪纷不消，千树万树凝琼瑶。素鸾缟鹤下飞舞，空中缥缈天香飘。

上清真人夐清绝，吐气如虹貌如雪。袖有三华宝篆文，腰佩千年苍水玦。

常招赤松为雨师，曾游东海邀安期。手执玄枢斡元化，一扫氛翳回春熙。

玉皇端拱通明殿，紫凤云章频召见。天京十二楼五城，亲接群仙奉华宴。

五彩春霞导金节，还向山中咽飞雪。明年北上翔双凫，更采灵芝谒丹阙。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。